Document ID: 32011D0674

DECIZIA DE PUNERE ÎN APLICARE A COMISIEI
din 12 octombrie 2011
de modificare a Deciziei 2004/558/CE în ceea ce privește statutul de regiune indemnă de rinotraheită infecțioasă bovină pentru anumite regiuni administrative din Germania
[notificată cu numărul C(2011) 7165]
(Text cu relevanță pentru SEE)
(2011/674/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 64/432/CEE a Consiliului din 26 iunie 1964 privind problemele de inspecție veterinară care afectează schimburile intracomunitare cu bovine și porcine (1), în special articolul 9 alineatul (2) și articolul 10 alineatul (2),
întrucât:
(1)
Directiva 64/432/CEE stabilește normele pentru comerțul în interiorul Uniunii cu animale din specia bovină. Articolul 9 din respectiva directivă prevede că un stat membru care dispune de un program național obligatoriu de combatere a uneia din bolile contagioase enumerate în anexa E (II) la respectiva directivă poate înainta programul respectiv Comisiei spre aprobare. Lista respectivă include rinotraheita infecțioasă bovină. Rinotraheita infecțioasă bovină pune în evidență semnele clinice cele mai importante ale infecției cu herpesvirusul bovin de tip 1 (BHV-1).
(2)
Articolul 9 din Directiva 64/432/CEE stabilește, de asemenea, definiția garanțiilor suplimentare care pot fi solicitate în cazul schimburilor comerciale în interiorul Uniunii.
(3)
De asemenea, articolul 10 din Directiva 64/432/CEE prevede că un stat membru, în cazul în care consideră că teritoriul său este integral sau parțial indemn de una din bolile enumerate în anexa E (II) la directiva în cauză, trebuie să prezinte Comisiei documentele justificative corespunzătoare. Articolul stabilește, de asemenea, definiția garanțiilor suplimentare care pot fi solicitate în cadrul schimburilor comerciale din interiorul Uniunii.
(4)
Decizia 2004/558/CE a Comisiei din 15 iulie 2004 de punere în aplicare a Directivei 64/432/CEE a Consiliului privind garanțiile suplimentare pentru schimburile intracomunitare cu bovine în ceea ce privește rinotraheita infecțioasă bovină și aprobarea programelor de eradicare prezentate de anumite state membre (2) aprobă programele pentru combaterea și eradicarea infectării cu BHV-1 prezentate de statele membre enumerate în anexa I la decizia respectivă, pentru regiunile enumerate în anexa respectivă și pentru care garanțiile suplimentare se aplică în conformitate cu articolul 9 din Directiva 64/432/CEE.
(5)
De asemenea, anexa II la Decizia 2004/558/CE enumeră regiunile statelor membre considerate indemne de BHV-1 și pentru care se aplică garanții suplimentare în conformitate cu articolul 10 din Directiva 64/432/CEE.
(6)
În prezent, toate regiunile din Germania figurează pe lista din anexa I la Decizia 2004/558/CE, cu excepția unităților administrative Oberpfalz, Oberfranken, Mittelfranken și Unterfranken din landul Bavaria. Aceste patru regiuni administrative din landul Bavaria sunt considerate indemne de BHV-1 și, prin urmare, sunt, în prezent, incluse în lista din anexa II la decizia respectivă.
(7)
Germania a înaintat cereri pentru celelalte regiuni administrative din landul Bavaria, și anume regiunile administrative Oberbayern, Niederbayern și Schwaben, pentru a fi considerate indemne de BHV-1 și pentru extinderea garanțiilor suplimentare, în conformitate cu articolul 10 din Directiva 64/432/CEE, pentru a include aceste regiuni administrative.
(8)
În urma evaluării documentației justificative prezentate de statul membru respectiv, cele trei regiuni administrative indemne de BHV-1 ar trebui să nu mai fie incluse în anexa I la Decizia 2004/558/CE, ci să fie incluse în anexa II la directivă, iar aplicarea garanțiilor suplimentare, în conformitate cu articolul 10 din Directiva 64/432/CEE ar trebui să fie extinsă pentru aceste trei regiuni administrative.
(9)
Prin urmare, Decizia 2004/558/CE ar trebui modificată în consecință.
(10)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexele I și II la Decizia 2004/558/CE se înlocuiesc cu textul anexei la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 12 octombrie 2011.

Labels: 3
0
18
6